Shedding virus influenza (wektu ing ngendi sawijining wong bisa nularaké virus marang wong liya) diwiwiti sedina sadurungé gejala muncul lan virus bakal diuculaké sakwéné antara 5 tekan 7 dina, senajan sebagéyan wong mungkin ngeculaké virus sakwéné périodhe sing luwih suwé. Wong sing katular influenza paling infèktif ing dina kaloro lan katelu sakwisé infèksi.[62] Gunggung virus sing diculaké katoné gegandhèngan karo mriyang, gunggung virus sing diculaké luwih gedhé nalika suhuné luwih dhuwur.[63] Bocah-bocah luwih infèksius tinimbang wong diwasa lan bocah mau ngeculaké virus sadurungé ngalami gejala nganti rong minggu sawisé infèksi.[62][64] Panularan influenza bisa dimodhèlaké sacara matématis, sing bakal mbantu jroning prédhiksi kepriyé virus nyebar jroning populasi.[65]